Կոլիմատոր

Կոլիմատոր (լատիներեն collineo), զուգահեռ ճառագայթների փունջ ստանալու օպտիկական սարք։ Կազմված է ներսից սևացրած խողովակի մեջ գտնվող օբյեկտիվից կամ գոգավոր հայելուց, որի կիզակետային հարթությունում տեղավորվում է լուսատու առարկան (օրինակ, դիաֆրագմայի ճեղքը)։ Վերջինիս ձևի ու չափերի ընտրությունը կախված է կոլիմատորի օգտագործման նպատակից։ Կոլիմատորը կիրառվում է աստղագիտության մեջ, սպեկտրային սարքերում և օպտիկամեխանիկական չափիչ-ստուգիչ գործիքներում։ Կոլիմատորը ավտոկոլիմացիոն սարքերի բաղկացուցիչ մասն է. այդ սարքերում օբյեկտիվից դուրս եկած ճառագայթներն անցնում են օպտիկական համակարգը հակառակ ուղղությամբ և տալիս առարկայի պատկերը առարկայի հարթությունում։ 

Չափիչ սարքեր
Օպտիկական սարքեր